খাও জি (লাও: ເຂົ້າຈີ່, উচ্চারিত [kʰȁ(ː)w.t͡ɕīː]), খাও গি বা জি খাও (আক্ষরিক অর্থে 'ঝলসানো [আঠালো] ভাত' বা '[আঠালো] ভাত ঝলসানো'), যা খাও পিং (লাও: ເຂົ້າປີ້ງ, [kʰȁ(ː)w.pîːŋ]) নামেও পরিচিত, এটি  উন্মুক্ত আগুনে কাঠির উপর বিন্নি চাল বা আঠালো ভাত ঝলসানো এক ধরনের প্রাচীন লাওশিয়ান এবং থাই রন্ধন প্রণালী।  খাও জি, বা আরও নির্দিষ্টভাবে বললে, খাও জি জুম কাই (আক্ষরিক অর্থে 'ডিমে ডোবানো ঝলসানো আঠালো ভাত', যা ডিমের প্রলেপ দেওয়া লাও আঠালো চালের প্যানকেক নামেও পরিচিত,) হলো লাওস এবং ইসান বা উত্তর-পূর্ব থাইল্যান্ডের লাও জাতিগোষ্ঠীর একটি ঐতিহ্যবাহী খাবার। বিন্নি চালের ভাত লাওস এবং থাইল্যান্ডের লাও জনগণের প্রধান খাদ্য। বস্তুত, লাওস এবং থাইল্যান্ডের জনগণ বিশ্বের অন্য যেকোনো জনগোষ্ঠীর চেয়ে বেশি আঠালো চালের ভাত খেয়ে থাকে।  প্রাচীনকাল থেকে, ফেব্রুয়ারি মাসের কাছাকাছি সময়ে অনুষ্ঠিত ‘বুন খাও জি’ (খাও জি উৎসব) নামক বৌদ্ধ অনুষ্ঠানে ভিক্ষুদের উৎসর্গ করার জন্য খাও জি প্রস্তুত করা হয়। বুন খাও জি হলো সেখানকার বারোটি উৎসবের মধ্যে একটি, যা লাও জনগণ প্রতি বছর বুদ্ধের দ্বারা ভিক্ষুদের দেওয়া মূল শিক্ষা গুলোকে স্মরণ করার জন্য উদযাপন করে। এই উৎসবের বিশেষত্ব হলো সকালে ভিক্ষুদের খাও জি নিবেদন করা এবং সন্ধ্যায় মোমবাতি বহনকারী ভক্তদের একটি বিশাল শোভাযাত্রা। ভক্তরা ধর্মীয় সঙ্গীত ও মন্ত্র পাঠের মাধ্যমে পুণ্য অর্জন করতে করতে তাদের স্থানীয় মন্দির প্রদক্ষিণ করে।  বর্তমানে, খাও জি (জুম কাই) সাধারণত সকালের জলখাবারে দ্রুত খাবার হিসেবে বা চলার পথে খাওয়ার মতো জলখাবার (grab-and-go snack) হিসাবে পরিবেশন করা হয়। লাওস জুড়ে রাস্তার ধারের খাবারের দোকানগুলিতে খাও জি পাওয়া যায়। এটিকে এশিয়ার সেরা পথখাবারগুলির (street food) মধ্যে অন্যতম হিসেবেও স্বীকৃতি দেওয়া হয়েছে।  ভিয়েতনাম যুদ্ধের শেষে, ১৯৭৫ থেকে ১৯৯৫ সালের মধ্যে, অনুমান করা হয় যে প্রায় ২,০০,০০০ লাও শরণার্থী মেকং নদী পার হয়ে থাইল্যান্ডে প্রবেশ করেছিল। তাদের বেশিরভাগই শরণার্থী শিবিরে থেকে গিয়েছিল এবং অন্যরা কাজের সন্ধানে ব্যাংককে স্থায়ী বসবাসের জন্য চলে যায়।  ১৯৮০-এর দশকে অর্থনৈতিক উন্নতির সময় এবং শ্রমের চাহিদা বৃদ্ধির সাথে সাথে, অনুমান করা হয় যে ১৯৮০ থেকে ১৯৯০ সালের মধ্যে ইসান অঞ্চলের প্রায় ১১ লক্ষ লাও জাতিগোষ্ঠীর মানুষ উত্তর-পূর্ব থেকে মধ্য থাইল্যান্ড এবং ব্যাংককে চলে আসে। এর ফলে, লাওস এবং উত্তর-পূর্বের বাইরে লাও খাবারের জনপ্রিয়তা বাড়ে এবং এক অভূতপূর্ব চাহিদার সৃষ্টি হয়। আঠালো ভাত, পেঁপের স্যালাড, লার্ব, নাম খাও, কাই ইয়াং এবং খাও জি-র মতো ঐতিহ্যবাহী লাও খাবার এখন ব্যাংকক এবং থাইল্যান্ড জুড়ে রাস্তার ধারের দোকান ও বিক্রেতাদের কাছে পাওয়া যায়।  খাও জি তৈরির জন্য আঠালো ভাতকে চ্যাপ্টা আকার দেওয়া হয় বা যা একটি লম্বা কাঠির চারপাশে মোড়ানো হয়। এই কাঠিটি গরম কয়লার আগুনের কাছে রেখে এবং হাত না পুড়িয়ে ভাতের চপগুলি উল্টানোর একটি উপায় হিসাবে কাজ করে, যা অনেকটা খোলা আগুনে মার্শম্যালো সেঁকার মতো। ঝলসানোর পর আঠালো ভাতের বাইরের স্তরটি মুচমুচে এবং বাদামের মতো স্বাদযুক্ত হয় এবং ভেতরের অংশ গরম ও চিবানোর মতো নরম থাকে।  লাও ঝলসানো আঠালো ভাত খাওয়ার সবচেয়ে সাধারণ এবং সুপরিচিত উপায় হলো ডিমের প্রলেপ দিয়ে খাওয়া, তবে লাওশিয়ানরা শুধু নুন ছিটিয়ে বা এমনকি ঐতিহ্যবাহী লাও গাঁজানো মাছের সস ‘পাদেক’ (padaek) মাখিয়েও এই ঝলসানো ভাত খেয়ে থাকে।  লাওসে "খাও জি" শব্দটি লাও-শৈলীর ফরাসি রুটি বা বাগেত (baguette)-কেও বোঝাতে পারে। এটি দক্ষিণ-পূর্ব এশিয়ায় ফরাসি ঔপনিবেশিক শাসনের অন্যতম দীর্ঘস্থায়ী এবং সম্পূর্ণরূপে গৃহীত একটি নিদর্শন। খাও জি রুটি সাধারণত ভিয়েতনামী ‘ব্যান মি’ (bánh mì) স্যান্ডউইচে ব্যবহৃত হয়। এই স্যান্ডউইচের লাও সংস্করণটি ‘খাও জি পাতে’ (Khao Jee Pâté) নামে পরিচিত।